# metadata.dc.contributor.author[].value
Rodríguez-Aguilar, Juan A. (Juan Antonio)

# metadata.dc.description.abstract[].value
Un dels aspectes més preocupants de la societat contemporània és l’aparent deteriorament del model democràtic (Kane, J. 2009). Una explicació d’aquest fenomen és que el model majoritàriament adoptat és el de la democràcia representativa, on les decisions les prenen polítics electes (Fernández-Martínez, J.L. et al. 2017). No obstant això, el model de democràcia representativa està en crisi. L’evidència d’això és la progressiva desafecció política de la ciutadania i la pèrdua de confiança en les institucions que el sostenen, i l’abstenció o la baixa participació en són alguna de les manifestacions. Així, la legitimitat de l’estament polític es troba seriosament minvada davant els ulls de la societat. Això, i el context socio-històric en què la participació en política s’ha realitzat tradicionalment a través del vot a unes eleccions, provoca en última instància una crisi en la participació. De fet, abans que la ciutadania decideixi no concórrer a expressar la seva opinió respecte a diferents alternatives electorals o ni tan sols se senti convocada a prendre aquest tipus de decisió, en bona part ja ha abandonat la discussió política i ha perdut l’interès a participar dels assumptes públics (Castells, M. 2009; Crouch, C. 2004). La percepció de llunyania que les persones adverteixen provoca una sensació d’irrellevància de la política com a afer social. 

Tanmateix, estudis recents d’opinió mostren que, tot i que la majoria de la ciutadania considera que les decisions són preses només per polítics electes, es prefereixen processos de presa de decisions que impliquin tant els polítics com la ciutadania (Font et al. 2015). Amb aquest esperit apareixen diferents esforços de desenvolupament de noves eines de participació ciutadana basades en les tecnologies de la informació i la comunicació (TIC) que suscitin l’interès de la ciutadania en els temes públics i la política.

# metadata.dc.source[].value
Divulgació i Premsa (Matemàtiques i Informàtica)